Բոլոր նրանք, ովքեր պնդում են, թե Յուրի Խաչատուրովի հարցը բացառապես Հայաստանի ներքին գործն է եւ, ասենք, Ղրղզստանի արտաքին գործերի նախարար Էրլան Աբդիլդաեւը իրավունք չունի որեւէ մտահոգություն հայտնել փաստի առնչությամբ, որ Խաչատուրովի դեմ քրեական գործ կա բացված, ոչ թե չարաչար սխալվում են կամ քաղաքականությունից բան չեն հասկանում, այլեւ չգիտեն երկու պարզ բանՙ ամռանը բավականին շոգ է լինում, իսկ ձմռանըՙ սաստիկ ցուրտ: Ի դեպ, երբ ՌԴ արտաքին գործերի նախարար Սերգեյ Լավրովը օրերս հայտարարեց, որ Ռուսաստանն անհանգիստ է Հայաստանում եռացող ներքաղաքական իրավիճակով, մեր վարչապետ Նիկոլ Փաշինյանը պատասխանեց բառացիորեն հետեւյալ կերպ. այո, իսկապես, վերջին օրերին Հայաստանում բավականին շոգ է: Հասկանալի է, որ վաղըՙ սեպտեմբերի 8-ին, երբ նախագահ Պուտինը Կրեմլում ընդունի վարչապետ Փաշինյանին, վերջինս չի կարող իրեն նման հումոր անելու շռայլություն թույլ տալ, չնայածՙ ո՞վ գիտի: Գուցե մեր վարչապետը Ռուսաստանի նախագահի մասին այնպիսի բաներ գիտի, որ կարող է որեւէ պահի դրանք նրա երեսին ասել, որից հետո Պուտինը կստորագրիՙ Ռուսաստանըՙ Հայաստանի կազմ ներառելու պատմական ակտը ու մենք կդառնանք անծայրածիր երկիր, Նիկոլ Փաշինյանն էլՙ Բաղրամյան 26-ից ու Կառավարության շենքից բացի կնստի նաեւ Կրեմլում ու միանգամից կլուծի ղարաբաղյան հարցը: